Titusenvis av tilskuere på Petersplassen i Roma hadde søndag møtt opp for å høre pavens appell til verden om å skape fred i Ukraina.

Før han slapp løs de hvite duene, oppfordret paven til «konstruktiv dialog» for å få slutt på volden i Ukraina, der flere demonstranter har mistet livet.

På nesten symbolsk vis sørget en stor måke for at den ene fredsdua måtte ta farvel med en rekke fjær, før den ifølge nyhetbyrået AP klarte å bryte seg løs fra måkas griske nebb.

Måkas medsammensvorne, en svart kråke, sørget for å gi den andre dua en rekke hakk med nebbet, før de to hvite duene til slutt fløy av sted fra pavepalasset i Vatikanstaten.

Det er ikke kjent hvordan det gikk med de to fredsduene til slutt.